
Angol nyelvű olvasási teljesítmény és a flow kapcsolata

Jelen kutatás a Csíkszentmihályi-féle flow élmény és az olvasás kapcsolatát hivatott tisztázni. Flow-állapot esetén a személy maximálisan bevonódik az éppen végzett, kihívást jelentő tevékenységbe. Az olvasás, mint flow-indukciós tevékenység kutatása az összefüggés bizonytalanságai és nehéz operacionalizálhatósága miatt háttérbe szorult. Kérdéses a kihívás megteremtésének lehetősége, valamint a tevékenység utáni esetleges teljesítménynövekedés, ezért az olvasást sokan nem sorolják a flow-tevékenységek közé. A vizsgálat célja ezért annak feltárása, hogy az olvasás valóban besorolható-e a flow-indukciós tevékenységek csoportjába. Annak érdekében, hogy a szöveg valóban kellő kihívást jelentsen, angol nyelvű olvasmánnyal dolgoztam, a teljesítmény mérésére szövegértési/interpretációs tesztet alkamaztam.
Hipotézisem szerint az olvasás flow-indukciós tevékenység lehet, teljesülnek rá a Csíkszentmihályi általmeghatározott kritériumok a megfelelő olvasmány kiválasztásakor. További feltételezés, hogy az olvasás utáni teljesítménynövekedés összefüggést mutat a flow-élmény mértékével. Jelen kutatást egy feltáró vizsgálat előzte meg,melynek célja a kutatási design pontosítása volt.
A kutatási tervet az saját elővizsgálatom tanulságai alapján módosítottam. Az olvasási szakaszt 66, a teljes vizsgálatot 30 fővel végeztem el. Új változóként bevezettem a teljesítménymotivációt, illetve 2 szubjektív kérdést; a bevonódást és a szöveg érdekességére vonatkozót.
Az eredmények azt mutatják, hogy a szöveg érdekessége szignifikánsan bejósolja a FÁK Egybeolvadás az élménnyel faktorát (R=0,836.Becsült R2=0,687.p<0,01), míg az olvasási teljesítményben (interpretáció és szövegértés) elért pontszám a Kihívás-készség egyensúly faktort jósolja be (R=0,701.R2=0,482.p<0,01). Az eredmények a második fázisban nem mutatták ki az érzelmi intelligencia hatását. A teljesítménymotivációnak nem volt hatása a flow-pontszámra.
Az olvasási teljesítmény tesztek szignifikánsan bejósolták a flow-összpontszámot (R=0,701.Becsült R2=0,487.p<0,01).
A kutatás eredményei alátámasztják a hipotézist, miszerint az olvasás közben flow-t átélő személyek olvasási teljesítménye magasabb. Ehhez a kihívás és készségek egyensúlya járul hozzá leginkább, míg az olvasási flow kiváltásáért a szöveg érdekessége felelős.
Kutatásom bíztató eredményekkel szolgál a kutatások folytatásához, melynek végső célja, hogy a flow teljesítménynövelő hatását fel lehessen használni olvasási nehézségekkel küzdő gyermekek fejlesztéséhez.



